OzLabs/hebrew-wiki-articles huggingface dataset:
סמל אנגווילה

סמל אנגווילה מורכב ממגן אשר במרכזו נמצא הסמל המסורתי של האומה שנוצר ב-1967 כאשר קמה התנועה לעצמאות אנגווילה מהיוזמה של איחוד האיים הקריביים. הסמל המסורתי מורכב משלושה דולפינים אשר צבועים בצבע כתום ומסמלים סובלנות, אחדות וכוח. הדולפינים יוצרים מעגל המסמל המשכיות.

הרקע צבוע בלבן המסמל שלום ואחווה, והבסיס צבוע בכחול המייצג את הים הקריבי המקיף את איי אנגווילה ומסמל אמונה, נעורים ותקווה.

הסמל הלאומי של אנגווילה מצוי גם על דגל אנגווילה. הסמל נוסף לדגל אחרי המהפכה.

==ראו גם==
* גלריית סמלי הממלכה המאוחדת

==קישורים חיצוניים==

* [https://web.archive.org/web/20031231024504/http://encyclopedia.caribseek.com/Caribbean_Flags/anguilla-flag.shtml סמל אנגווילה] - מתוך האנציקלופדיה של "חיפוש-קריבי"

== הערות שוליים ==

קטגוריה:אנגווילה
אנגווילה
אנגווילה
אנגווילה
פאתוס

פָּאתוֹס (ביוונית: πάθος – "סבל" או "חוויה רגשית") היא פנייה רטורית לרגשות הקהל. פאתוס היא אחת משלוש שיטות השכנוע, לצד "אתוס" ו"לוגוס" עליהן מדבר הפילוסוף היווני אריסטו בחיבורו "על הרטוריקה". 

אריסטו ציין שלוש אפשרויות של שימוש בפאתוס:
* במטפורה, סיפור, או סדרת שאלות מעוררות סקרנות.
* באמצעות הגשה רגשנית או ריבוי מרכיבים רגשניים בתוך הנאום.
* בסיום נאום או דברים, שם להצגה רוויית פאתוס יש השפעה חזקה במיוחד. 

השימוש בפאתוס ככלי רטורי מכוון לשנות את דעתו של קהל המאזינים או הצופים באמצעות הצגת דברים רגשנית, במיוחד תוך פנייה לרגשות הצער או הרחמים של הקהל, ניסיון לעורר תחושות של אהדה, חמלה וצער אצל המאזינים. לעיתים קרובות, מלווים טיעונים כאלו גם בהגשה רגשנית של דברים על ידי הדובר.

==שימוש בפאתוס==
השימוש בפאתוס רווח מאוד כאמצעי שכנוע רטורי במצבים בהם שכנוע באמצעות היגיון (כלומר, באמצעות שימוש ב"לוגוס") אינו אפשרי או אינו רצוי, או כאשר הדובר מבקש לעורר אצל שומעיו הזדהות רגשית שתחזק את כוחו של טיעון הגיוני. לתפישתו של אריסטו, כעס הוא אחד הרגשות המשכנעים ביותר ומהווה אמצעי קל יותר להשפעה על השומע<ref></ref>. 

אחד הנואמים שהרבה לעשות שימוש בפאתוס בדבריו היה מנחם בגין. סיום נאומו בכנסת משנת 1956 על רצח ארלוזורוב מהווה דוגמה לכך:

פאתוס רווח מאוד גם ביצירות קולנועיות, אך אופן השימוש בו מותאם למדיום: במקום פאתוס מילולי מופיע פאתוס ויזואלי. לדוגמה, במקום בו נואם ידבר על "העניין שבשמו עלו אבותינו למוקד, שלמענו נשפך דמנו כמים מדור לדור" עשוי הקולנוע להשתמש ברצף של תמונות, ב"דיזולב" חלקי עם דגל ישראל ומלווה בנעימת הנושא של "עמוד האש" או "התקווה". 

המילה "פתטי" מקורה במושג פאתוס, ומשמעותה המקורית היא מלא רגש, מעורר רחמים.

==ראו גם==
*רטוריקה

==הערות שוליים==

קטגוריה:רטוריקה
קטגוריה:מנהיגות
עמנואל פטי

עמנואל לורן פטי (צרפתית: Emmanuel Laurent Petit; נולד ב-22 בספטמבר 1970 בצרפת) הוא כדורגלן עבר צרפתי. במהלך הקריירה שלו שיחק פטי במועדונים כמו ברצלונה, ארסנל ומונקו. הוא סיים את הקריירה שלו בקבוצה האנגלית צ'לסי, אותה עזב בקיץ 2004.

פטי שיחק בנבחרת צרפת. הוא סיים את הקריירה עם 63 הופעות בנבחרת וזכה איתה במונדיאל 1998 (כבש שער בגמר) וביורו 2000.

לאחר שישה חודשים בהם חיפש מועדון חדש, הודיע פטי על פרישתו ב-20 בינואר 2005 כשגילה שהוא צריך לעבור ניתוח בברך וככל הנראה לא יוכל לחזור לכושר מלא.

==קישורים חיצוניים==

קטגוריה:קשרי כדורגל צרפתים
קטגוריה:כדורגלני מונקו
קטגוריה:כדורגלני ארסנל
קטגוריה:כדורגלני ברצלונה
קטגוריה:כדורגלני צ'לסי
קטגוריה:כדורגלני נבחרת צרפת
קטגוריה:כדורגלנים צרפתים
קטגוריה:מקבלי אות לגיון הכבוד
קטגוריה:כדורגלני יורו 1992
קטגוריה:כדורגלני מונדיאל 1998
קטגוריה:כדורגלני יורו 2000
קטגוריה:כדורגלני מונדיאל 2002
קטגוריה:צרפתים שנולדו ב-1970
כנף

כנף של [[שחף.]]
[[עיטם לבן-ראש במעוף]]
[[מטוס במעוף]]
הכנפיים הן הגפיים הקדמיות של העופות (וכן בעטלפים ובקבוצת הזוחלים הקדומים פטרוזאוריה), ואיברים אנלוגיים בחרקים, המאפשרים לרובם לעוף. במשך השנים התרחבה משמעות המושג וכיום הוא משמש גם לתיאור התקנים מלאכותיים מעשה ידי אדם (ראו כנף בכלי טיס).

בין כנפי העופות והחרקים קיים שוני רב מבחינת מבנה, תפקוד והתפתחות אבולוציונית.

על אף שנוצות מכסות כמעט את כל גופם של העופות, הרי שמטרתן העיקרית היא הרכבת הכנפיים. המבנה המיוחד של הנוצות מאפשר ליצור משטח נרחב (דבר המגביר את כוח העילוי) שמשקלו מועט. כנפי העופות התפתחו במשך מאות אלפי שנים מרגליהם הקדמיות של הזוחלים, אבותיהם הקדמונים של העופות.

עופות מסוימים, כגון דרור הבית, נדרשים להניע את כנפיהם במהירות כדי לעוף, ואילו עופות אחרים, כגון נשר, מסוגלים לדאות במשך זמן רב ללא הזזת הכנפיים, בנצלם את זרמי האוויר. עופות מסוימים אינם מסוגלים לעוף על אף שברשותם כנפיים; הידועים ביותר הם הפינגווין והיען. כנפיו של הראשון משמשות לשחייה.

כנפיהם של חרקים רבים נעות במהירות עצומה. הדבר מתאפשר הודות שרירים המיוחדים המפעילים כנפיים אלו, אשר אינם זקוקים לגירוי עצבי כדי לנוע; תנועתם היא מעין רפלקס. חוקרי אבולוציה משערים כי התפתחותן של כנפיים בחרקים היא אחד הגורמים העיקריים להצלחה המסחררת של קבוצת בעלי חיים זו (מספר מיני החרקים עולה בהרבה על מספר מיניהם של כל שאר בעלי החיים יחדיו).

כנפיהם של עופות ושל חרקים מעוטרים לעיתים קרובות בדוגמאות צבעוניות עזות; פרפרים ידועים בכך במיוחד. הדבר משמש לרוב לפיתוי ומשיכת בני המין השני למטרת רבייה, ולעיתים להגנה; ציפורים רבות פורשות את כנפיהן בעלות הצבעים העזים בפתאומיות בשעת סכנה ומרתיעות בדרך זו בעלי חיים המאיימים עליהן.

המילה 'כנף' בשפה העברית תקינה בצורת נקבה על פי האקדמיה ללשון העברית

==כנפיים מתפקדות במינים שונים==
<gallery widths="200px" heights="150px">
קובץ:Female green-crowned brilliant hummingbird.jpg|קוליברי ירוק כתר
קובץ:Magpie Goose taking off.jpg|אווז עורבני במעוף
קובץ:Phoenicopterus roseus solo flight (Walvis bay).jpg|פלמינגו מצוי
קובץ:Draco spilonotus.JPG|כנפיים של דרקון דואה
קובץ:Cetonia aurata take off composition 05172009.jpg|שלבי התעופה של חיפושית ממין Cetonia aurata
קובץ:Marpesia zerynthia.jpg|פרפר ממין Marpesia zerynthia
</gallery>

==קישורים חיצוניים==

==הערות שוליים==

קטגוריה:רכיבי כלי טיס
קטגוריה:זואוטומיה
כשלי מתאם

כשלי מתאם היא קבוצת כשלים לוגיים שבהם יש כשל בצירוף מתאמי. צירוף מתאמי הוא יחס בין שתי הצהרות, שביניהן אחת חייבת להיות כוזבת והאחרת נכונה. בלוגיקה פורמלית יחסים אלו ידועים כאו אקסקלוסיבי. דוגמאות למתאמים:

:א: עצם אחד גדול מעצם שני.
:ב: עצם אחד קטן או שווה בגודלו לעצם שני.

:א: רקסי הוא כלב.
:ב: רקסי אינו כלב.

ישנם מספר כשלים המבוססים על מתאמים:
* דילמה כוזבת, היא כשל שבו משהו שאינו נמצא במתאם מטופל כאילו הוא נמצא במתאם, תוך התעלמות מאפשרות תקפה אחרת.
* הכחשת המתאם, בה נעשה ניסיון להציג אפשרות נוספת לא תקפה אל תוך מתאם אמת.
* מתאם מודחק, בו הגדרות המתאם עוברות שינוי כך שאחת האפשרויות כוללת את האחרת והופכת אחת מהן לבלתי אפשרית.
* ברירה כוזבת, שבה אפשרויות מוצגות כבלעדיות, כאשר המצב שונה.

קטגוריה:כשלים לוגיים
הכחשת המתאם

הכחשת המתאם היא כשל לוגי מקבוצת כשלי מתאם שבו נעשה ניסיון להציג חלופות במקום בו חלופות כאלו אינן קיימות. כשל זה הוא היפוכו של כשל דילמה כוזבת. לדוגמה:
:"אתה אומר שראית שמרשי רצח את הגברת בנית מטושביץ' מרחוב החרש 16, דירה 2, אך מה אם אבוא ואומר לך שהגברת בנית מטושביץ' כלל אינה קיימת ומעולם לא התקיימה?" 

אם יוכח שהגברת האמורה מעולם לא הייתה קיימת, מובן שלא ניתן היה לרצוח אותה. אך מאחר שעובדה ידועה היא כי הגברת מטושביץ' אכן הייתה קיימת, החלופה היא כוזבת.

==ראו גם==
* כשלי מתאם - קבוצת הכשלים הלוגים לה שייך כשל הכחשת המתאם.
* חוק האי-סתירה

קטגוריה:כשלים לוגיים
קטגוריה:הכחשה
כשל אקולוגי

כשל אקולוגי הוא כשל בפירוש נתונים סטטיסטיים, בו מסקנה ביחס לטבעם של פרטים מוסקת רק על בסיס הצטברות נתונים שנאספו מהקבוצה אליה הם שייכים. הכשל מניח כי כל חברי הקבוצה מפגינים מאפיינים של הקבוצה בכללה. 

אפשר להיתקל ב"כשל אקולוגי", לעיתים קרובות, כאשר מסתמכים על סקרים או מדגמי אוכלוסייה. לדוגמה, אם בוחנים את נתוני הלשכה המרכזית לסטטיסטיקה של ישראל ביחס לאוכלוסיית העשירון התחתון, הרי שניתן להגיע למסקנה כי בן העשירון התחתון הטיפוסי הוא סטודנט ערבי המטפל בשבעה ילדים. בפועל, מדובר בשלוש קבוצות נפרדות: סטודנטים, ערבים ומשפחות מרובות ילדים; לעיתים קרובות החפיפה בין הקבוצות קטנה. 

== ראו גם==

* כשלי הסקה בסטטיסטיקה
* הומוגניות של קבוצת חוץ
* הפרדוקס הצרפתי

== לקריאה נוספת ==

* [https://davidson.weizmann.ac.il/online/reasonabledoubt/יין-ישמח-לבב-אנוש-–-טוב-גם-לבריאות-הלב "יין ישמח לבב אנוש" – טוב גם לבריאות הלב?] באתר מכון דוידסון לחינוך מדעי
* [https://ajph.aphapublications.org/doi/abs/10.2105/AJPH.84.5.819 The fallacy of the ecological fallacy: the potential misuse of a concept and the consequences] באתר AJPH

אקולוגי, כשל
קטגוריה:סטטיסטיקה
דגניה ב'

דְּגַנְיָה ב היא קבוצה הנמצאת בעמק הירדן, כעשרה ק"מ מדרום לטבריה, בתחום המועצה האזורית עמק הירדן.

== היסטוריה ==
בית הילדים בדגניה ב', [[1945. צילום של זולטן קלוגר]]
דגניה ב' נוסדה בשנת 1920, על ידי קבוצת "עבודה" של בני העלייה השנייה. שמה של דגניה ב' הוחלט על ידי החלוצים הראשונים בעמק הירדן אשר קבעו כי כל היישובים אשר יוקמו בעמק הירדן ייקראו דגניה, ע"ש הדגן הרב אשר גדל בעמק (דגניה ג' הייתה קיבוץ גניגר של היום, אשר ישב במקום אשר קיבוץ בית זרע נמצא כיום). במאורעות 1936–1939, המכונים גם המרד הערבי הגדול, שימש המקום בסיס יציאה להקמת יישובי חומה ומגדל. בין מייסדי הקבוצה נמנה לוי אשכול, לימים ראש ממשלת ישראל. גם קדיש לוז (לימים יו"ר הכנסת) הצטרף לקבוצה בשנת 1921. במפקד בשנת 1931 נספרו 136 תושבים ונמנו 39 בתים.

דגניה ב' הייתה שותפה במפעל המים מכון חמשת הקיבוצים, שהוקם בשנים 1942–1943, וכלל מכון שאיבה על גדות הירמוך שהעלה את המים אל ראש אמת מים, ממנה זרמו המים במערכת תעלות פתוחות להשקיית השדות.

במלחמת העצמאות הצליחו מגיניהן של דגניה א' ודגניה ב' לבלום את צבא סוריה שפלש לעמק הירדן. הסורים תקפו בשני ראשים ממשטרת צמח. כוח אחד מול דגניה א' וכוח שני מול דגניה ב'. טנק סורי שהגיע לפתחה של דגניה א' נפגע ונעצר בידי מגיני המקום ונמצא שם עד היום. חמישה תותחים 65 מ"מ ה"נפוליונצ'יק" שהגיעו לארץ באותו הזמן נשלחו מיד להגנת עמק הירדן, שם הופעלו לראשונה על ידי חיל התותחנים של צה"ל, הפתיעו את הסורים, גרמו לבהלה והיו מהגורמים לנסיגה הסורית בקרב על הדגניות.

בשנת 1970 נמנו 525 תושבים ובשנת 2005 מנתה האוכלוסייה 510 נפשות. בקבוצה החלו לבנות שכונה קהילתית שתגדיל את מספר הנפשות במקום.

== הקבוצה במאה ה-21 ==
כלכלת הקבוצה מתבססת על גידולי שדה כמו חיטה, אבטיחים, תלתן ואספסת. מטעים כמו תמרים, אבוקדו וגידול בננות. הקבוצה מפעילה גם רפת בקר גדולה. בעבר היו בדגניה ב' בריכות דגים. בדגניה ב' נמצאים שני מפעלים: "מרססי
דגניה", לייצור מרססים לחקלאות, ו"דגניה סיליקון", לייצור מוצרים מסיליקון. הקבוצה מפעילה גם אירוח כפרי בשם דגנית, וכן מפעל לשוקולד ופרלינים בשם "גליתא". הקיבוץ מחזיק בבעלות של א.ב מתכננים, אחת מחברות התכנון הגדולות בישראל.

{| align=center
|<gallery widths="250" heights="170" perrow="3">
קובץ:Deganiabet1.jpg|מגדל המים
קובץ:Deganiabet2.jpg|חדר האוכל
קובץ:חדר אוכל קיבוץ דגניה ב 01.jpg|alt=|חדר האוכל
קובץ:חדר אוכל קיבוץ דגניה ב 02.jpg|alt=|חדר האוכל
קובץ:חדר אוכל קיבוץ דגניה ב 03.jpg|alt=|חדר האוכל
קובץ:Deganiabet3.jpg|מטע התמרים
קובץ:Zoltan Kluger. Degania B.jpg|דגניה ב', מתוך סדרת תצלומי אוויר של זולטן קלוגר, 1937-1938
</gallery>
|}

== ראו גם ==
* דגניה א'

==קישורים חיצוניים==

* [https://www.nli.org.il/he/maps/NNL_MAPS_JER990038015650205171/NLI#$FL79296589 מפת אזור טבריה], 1943 (באנגלית) עם סימון מיקום דגניה ב'. באתר הספרייה הלאומית, אוסף המפות ע"ש ערן לאור
* [http://www.romgalil.org.il/cds/141/ דגניה ב'], באתר הרשות לפיתוח הגליל
* תלמידי בית החינוך המשותף
* [https://jfc.org.il/news_journal/27531-2/96886-2/ עשרים וחמש שנים להקמת קיבוץ דגניה ב', 1946], באתר ארכיון הסרטים הישראלי בסינמטק ירושלים
* [https://www.degania-b.org.il/objDoc.asp?PID=196484&OID=963511&DivID=1&oAcl=0 המנון דגניה ב'] - מאת יהודית סלע-וינר
* 
* 

==הערות שוליים==

*
קטגוריה:ערכים שבהם תבנית בריטניקה אינה מתאימה
קטגוריה:יישובים במחוז הצפון
קטגוריה:מועצה אזורית עמק הירדן
קטגוריה:קיבוצים
קטגוריה:מאורעות תר"פ
קטגוריה:העלייה השנייה
קטגוריה:יישובים שהוקמו ב-1920
קטגוריה:מקבלי נס הקוממיות
פפסין

מבנה מרחבי של החלבון פפסין]]
פפסין (Pepsin מיוונית עתיקה πέψις - עיכול) הוא אנזים פרוטאוליטי המופרש בקיבה והוא אחד מאנזימי העיכול העיקריים במערכת העיכול של האדם ובעלי חיים רבים אחרים. פפסין התגלה בשנת 1836 על ידי הפיזיולוג הגרמני תאודור שוואן. בשנת 1929, הביוכימאי ג'ון הווארד נורתרופ בודד וגיבש אותו וקבע כי מדובר בחלבון.

האנזים נוצר על ידי פעולה של חומצה מלחית (HCl) שבמיצי הקיבה על הזימוגן (פרואנזים) פפסינוגן, המופרש ברירית הקיבה. לאחר שנוצרת כמות מסוימת של פפסין, הלה משמש כזרז להמרה נוספת של פפסינוגן לפפסין; זוהי דוגמה למנגנון משוב חיובי.

הפפסין מתחיל את פירוק החלבונים שבמזון על ידי ביקועם ליחידות קטנות יותר הנקראות פפטידים. הוא גם אחראי להפרדה של ויטמין B<sub>12</sub> שמגיע לקיבה קשור בדרך כלל לחלבונים כדי לאפשר את ספיגתו.

pH אופטימלי: 1.5. 

==שימושים ==
*לפפסין שימושים מגוונים בתעשייה ובתעשיית המזון בפרט: פפסין המופק מקיבות של בעלי חיים הוא אחד מאנזימי ההגבנה המשמשים בתעשיית החלב.
*משמש לביצוע שינויים בתכונות של חלבונים מהצומח (פולי סויה ואחרים) לשיפור הטעם, הענקת תכונות הקצפה, יצירת מקפאים וחטיפים לא חלביים ומזונות "אינסטנט" ותיבול מזונות ומשקאות.
*משמש בתעשיית העור לסילוק שיער ושאריות רקמות ולמיחזור כסף מסרטי צילום על ידי עיכול שכבת הג'לטין המכילה אותו.
*משמש כמרכיב פעיל בתכשיר להקלת גזים בתינוקות.
*לפפסין שימוש חשוב במחקר הביולוגי בהכנה של "קטע קושר אנטיגן" (Fab) על ידי עיכול שאר חלקי הנוגדן.

==קישורים חיצוניים==

* 

== הערות שוליים ==

קטגוריה:אנזימים
קטגוריה:מערכת העיכול
חומצת מימן כלורי

חומצת מימן כלורי (קרויה גם חומצת מלח, חומצה מלחית, חומצה הידרוכלורית (Hydrochloric acid), מי אש וחומצה מוריאטית (Muriatic acid)) היא חומצה הנוצרת כשהגז מימן כלורי מתמוסס במים. הגז מורכב מאטום אחד של מימן ואטום אחד של כלור, ונוסחתו: HCl.

חומצת מימן כלורי היא תמיסה שקופה וחסרת צבע ומכונה לעיתים קרובות בטעות חומצה כלורית או חומצת כלור; אולם כינויים אלה מתייחסים לחומצה אחרת, שנוסחתה HClO<sub>3</sub>.

חומצת מימן כלורי היא אחת החומצות החזקות ביותר; כשהגז מומס במים הוא מתפרק כמעט באופן מושלם ליוני כלור וליוני מימן (כלומר, פרוטונים); יוני המימן מתרכבים מיד עם המים ויוצרים יוני הידרוניום:

<math>\ \mathbf{HCl + H_2O \rightarrow H_3O^+ + Cl^-}</math> 

למרות היותה חומצה חזקה, חומצה מלחית היא הפחות מסוכנת מבין החומצות החזקות הידועות בכימיה, זאת עקב אדישותה לתגובות חמצון-חיזור (תגובות חמצון-חיזור הן הגורם לנזקים לתאים ולרקמות). כשמשליכים לתוכה מתכות זולות כמו אלומיניום, ברזל או אבץ היא ממיסה אותן בתהליך אקסותרמי, יוצרת מלח כלורי עם המתכת ומביאה לשחרור גז מימן.

חומצה מלחית משמשת את האדם מאז ימי קדם. היא התגלתה על ידי האלכימאי הפרסי ג'בּיר בשנת 800 לספירה.

כיום מיוצרים ברחבי העולם כ-20 מיליון טון מימן כלורי בשנה. הגז והחומצה משמשים במאות תגובות בתעשייה הכימית. כשחומצה מלחית באה במגע עם בסיס נוצר כלוריד – מלח של חומצה כלורית:

<math>\ \mathbf{HCl + NaOH \rightarrow H_2O + NaCl}</math> 

תגובה זו בין חומצה מלחית ונתרן הידרוקסידי מביאה ליצירת מים ונתרן כלורי, הידוע יותר כמלח בישול.

חומצה מלחית נמצאת בתאיהם של רוב היצורים החיים. בגוף האדם מופרשת חומצה מלחית בריכוז גבוה בקיבה, שם היא משמשת להרג חיידקים ולהפעלת הזימוגן פפסין. כשרירית הקיבה נפגעת, כתוצאה מזיהום חיידקי, למשל בדלקת, עלולה החומצה המלחית לאכל את רקמת הקיבה ולגרום לצרבת, ובמקרים חמורים אף לכיב קיבה (אולקוס).

החומצה המלחית המתערבבת עם המזון בקיבה, עוברת בהמשך ביחד עמו אל התריסריון, שבו היא מנוטרלת על ידי הבסיס נתרן מימן פחמתי (NaHCO<sub>3</sub>), המופרש אל התריסריון מהלבלב.

==קישורים חיצוניים==

* 

מימן כלורי
קטגוריה:כלור: תרכובות
קטגוריה:מימן: תרכובות
דרך

כביש בנורווגיה
סימון שביל ישראל ושבילי הליכה נוספים בנחל נקרות]]
דֶרֶךְ היא רצועת ארץ אשר מחברת בין שני מקומות או יותר, ומיושרת או מוכשרת באופן אחר כדי לאפשר מעבר ותנועה של תחבורה. המונח מתייחס גם לשביל שעצם התנועה בו מונעת גידול צמחייה.

הדרך הקדומה ביותר שנתגלתה היא ה-Sweet Track אשר באנגליה, המתוארכת ל-3800 לפני הספירה. בזמנים קדומים התחבורה באמצעות נהרות הייתה קלה לאין שיעור לעומת התנועה בדרכים, בהתחשב בעלות הקמת הדרכים והבדלי הקיבולת בין כרכרות לדוברות וסירות.

המילה 'דרך' בשפה העברית יכולה להתקיים הן בצורת זכר והן בצורת נקבה.

==מעמד משפטי בישראל==
בפקודת התעבורה, ובתקנות שנקבעו, מוגדרת דרך כ"מקום פתוח שיש לציבור זכות לעבור בו".

המחוקק מציין מספר דוגמאות אפשריות:
* מסילה – מסלול מכני שעליו נע כלי כלשהו
* מסילת רכבת
* רחוב
* סמטה
* כיכר
* מעבר
* גשר

==דרכים בעולם==
*דרך המשי
*מערכת הדרכים הרומיות
*דרך בורמה (בורמה)

==דרכים באזור ארץ ישראל==
*דרך אדום
*דרך בורמה
*דרך המלך
*דרך הים
*דרך הבשמים
*דרך עולי הרגל
*דרך ארץ פלשתים
*דרך האתרים
*דרך ההר
*דרך הדואר
*דרך הנפט
*דרך הערבה
*דרך הסולטאן
*דרך עזה
*דרך שור

==דרכים מודרניות באזור ישראל==
*דרך אברהם
*דרך אלון
*דרך בורמה
*כביש 2
*כביש 20
*כביש 4
*כביש 1
*כביש 6
*כביש 8

==ראו גם==
*כביש
*טרק (טיול)

==קישורים חיצוניים==

* 

==הערות שוליים==

*
קטגוריה:תחבורה
ג'לאל טאלבאני

ג'לאל טאלבאני (בכורדית: جه لال تاله بانی / Celal Talebanî / Jelal Talebaní; בערבית: جلال طالباني; 12 בנובמבר 1933 – 3 באוקטובר 2017) היה פוליטיקאי כורדי-עיראקי בולט, שכיהן כנשיא עיראק בשנים 2005–2014<nowiki/> וכמייסד וכמזכיר הכללי של האיחוד הפטריוטי של כורדיסטן. היה חבר בממשלה הזמנית של עיראק אחרי פלישת ארצות הברית ב-2003.

== קורות חיים ==
טאלבאני נולד ב-1933 בכפר קלקן שבדרום כורדיסטן. הוא הצטרף בגיל 14 למפלגה הדמוקרטית הכורדית ונבחר לחבר הוועד המרכזי שלה ב-1951 בגיל 18. הוא הצטרף לבית ספר למשפטים ב-1953 וסיים את לימודיו כפרקליט ב-1959. אחר כך הצטרף לצבא העיראקי.

היה ליו"ר המפלגה הדמוקרטית הכורדית בפוליטבירו במהלך שנות השישים של המאה ה-20. ב-1966 עזב את מפלגתו וב-1975 הקים את האיחוד הפטריוטי של כורדיסטן.

עם הקמתה דה-פקטו של כורדיסטן העיראקית ב-1991, נבחר טאלבאני לנשיאה הראשון, כשהוא מכהן בתפקיד עד איחוד כורדיסטן העיראקית ב-2005.

ב-6 באפריל 2005 נבחר טאלבאני על ידי הפרלמנט העיראקי לנשיא עיראק הראשון ממוצא כורדי.

ב-1 ביולי 2008 היה לפוליטיקאי העיראקי הבולט הראשון שלחץ את ידו עם מנהיג ישראלי, שר הביטחון אהוד ברק. בהמשך השנה עבר ניתוח לב במאיו קליניק שבארצות הברית. ב-17 בדצמבר 2012 לקה בשבץ.

מלבד כורדית, הוא דיבר גם ערבית, פרסית, ואנגלית.

=== חיים אישיים ===
טלאבאני היה נשוי להירו איברהים אחמד, ביתו של איברהים אחמד. לזוג נולדו שני ילדים, הבכור באפל טלאבאני ואחיו הצעיר קבאד טלאבאני. קאבד היה בעבר סגן ראש הממשלה בממשלה האזורית של כורדיסטן. בעקבות משאל העם בכורדיסטן פלשו כוחות שיעים לכירכוך. באפל הורה לאנשיו לסגת ולאפשר לכוחות האירנים והעיראקים לשלוט בעיר.

== ראו גם ==
* פלאה מוסטפא בכיר

== קישורים חיצוניים ==

* 
* 

== הערות שוליים ==

קטגוריה:קצרמר פוליטיקאים
קטגוריה:נשיאי עיראק
קטגוריה:כורדיסטן העיראקית: פוליטיקאים
קטגוריה:מלחמת המפרץ: אישים
קטגוריה:עיראקים שנולדו ב-1933
קטגוריה:נפטרים ב-2017
קטגוריה:זוכי פרס ברונו קרייסקי
התמד

בפיזיקה, עקרון ההֶתְמֵד (עקרון ההתמדה או האִינֶרְצִיָּיה), קובע כי כל גוף נוטה להישאר במצב בו הוא נמצא: אם במנוחה – ישאף להישאר במקומו, ואם בתנועה – ישאף לשמור על מהירותו, (גודלה וכיוונה). במילים אחרות, כאשר על גוף לא פועל כוח או אם סכום הכוחות על הגוף מתאפס, מהירותו לא תשתנה. מצב זה, בו מהירות הגוף לא משתנה, מכונה התמדה. את העיקרון ניסח לראשונה גלילאו גליליי, כשערך את מחקרו על גופים ותנועותם. העיקרון, כפי שנוסח על ידי גליליי, הוא:

"גוף הנע על משטח אופקי ללא הפרעה חיצונית ימשיך לנוע באותו כיוון ובמהירות קבועה."

גליליי הסיק מכך כי לא ניתן להבחין נסיונית בין שתי מערכות ייחוס הנעות במהירות קבועה. עיקרון זה נקרא עקרון היחסות של גליליי, והוא יסוד חשוב של המכניקה הקלאסית. עקרון ההתמדה של גליליי הפך מאוחר יותר להיות החוק הראשון בשלושת חוקי התנועה של ניוטון.

בניסוח מתמטי, אומרים כי כאשר שקול הכוחות על גוף שווה לאפס, הגוף ינוח או ינוע בתנועה קצובה, כלומר יהיה ללא תאוצה:
<math>\sum \vec F = 0 \Leftrightarrow \vec a = \frac{d\vec v}{dt} =0 \, \ \vec v = \textrm{const}</math>.

כדי לשנות את גודל או את כיוון מהירות הגוף (כלומר להעניק לו תאוצה), יש להפעיל עליו כוח.

במערכת ללא ריק, על הגוף יפעל חיכוך, שזהו מרכיב המפעיל כח מנוגד לכיוון ההתמד, לפיכך המהירות של הגוף תקטן. אפילו בחלל יש צפיפות חלקיקים מסוימת, אמנם החיכוך אפסי ביחס למהירות העצמים הנעים במסלול (תחת השפעת כבידה או בריחה), לפיכך ההשפעה היא זניחה.

== תלות במערכת הייחוס ==

מהירות ומיקום הם גדלים יחסיים. כלומר: אין משמעות פיזיקלית למינוחים כמו מהירות אבסולוטית, או מיקום אבסולוטי. בפיזיקה ניתן לבצע חישובים לגבי מיקומים ומהירויות רק כאשר הם נקבעים יחסית לחפץ אחר במרחב. כשאנו בוחרים ביחס למה אנו מודדים גדלים אלה, אנו בוחרים מערכת ייחוס. עקרון ההתמדה תלוי, אפוא, במערכת הייחוס שבה אנו בוחרים להתחשב, ואינו תקף בחלק ממערכות הייחוס האחרות ביקום. אם, לדוגמה, נשב במכונית מאיצה – ונמדוד את כל המהירויות והתאוצות יחסית למכונית – נגלה תופעות משונות. נראה לדוגמה, כי עיפרון שנח במקומו על לוח המחוונים יתחיל להתגלגל לכיווננו (כלומר: יאיץ לכיוננו) וייפול על קרקע המכונית, על אף שלא פועל עליו כוח. נצטרך לקבוע כי גם חפצים שלא פועלים עליהם כוחות מאיצים, או שנצטרך "להמציא" כוחות מדומים שיסבירו תאוצות אלה.

== דוגמאות שכיחות להתמד ==
*בעת תאוצה או האטה של מכונית (וכיוצא בזה) מרגישים עצמנו נמשכים לצד המנוגד לכיוון ההאצה.
*חללית המשוגרת מכדור הארץ, ברגע שהמנועים מפסיקים, היא ממשיכה במהירות אותה קיבלה .
*אוניות משא ומיכליות נפט מכבות את מנועיהן כמה קילומטרים לפני הגעה למקום עגינתן, וממשיכות לשייט הודות להתמד.
*שימוש בקלע דוד או ברוגטקה.
*ישנן הדגמות פיזיקה ותעלולי מדע המבוססים על עקרון התמד
*גלגל תנופה.

== ראו גם ==
*גרר (כוח)
*כוח צנטריפוגלי
*עקרון מאך

==קישורים חיצוניים==

* 
* 
* [https://examples.yourdictionary.com/examples-of-inertia.html דוגמאות רבות למצבים בהם פועלת האינרציה]
* 

==הערות שוליים==

קטגוריה:מכניקה
מכתום בן ראשד אאל מכתום

מַכּתוּם בִן רָאשִד אָאל מַכּתוּם (בערבית: مكتوم بن راشد آل مكتوم; 1946 – 4 בינואר 2006) היה ראש ממשלת איחוד האמירויות הערביות וסגן נשיאה, ואמיר דובאי.

מכתום נולד בעיר דובאי, בן למשפחת אאל מכתום. הוא נבחר לראשונה לתפקיד ראש הממשלה ב־1971 ושירת בתפקיד עד 1979 כאשר אביו, שייח' ראשד בן סעיד אאל מכתום, החליפו. ב־1990 שוב לקח על עצמו את התפקיד. מכתום שלט בדובאי יחד עם אחיו שייח' מוחמד (נסיך הכתר, ושר ההגנה) ושייח' חמדאן (שר האוצר).

ב-4 בינואר 2006, בעת ביקור באוסטרליה, מת מכתום מהתקף לב. אחיו מוחמד החליף אותו כאמיר דובאי וכראש ממשלת האמירויות.

==קישורים חיצוניים==

* [http://news.bbc.co.uk/2/hi/middle_east/4581068.stm Obituary: Sheikh Maktoum] באתר BBC

קטגוריה:ערכים שבהם תבנית בריטניקה אינה מתאימה
קטגוריה:ראשי ממשלת איחוד האמירויות הערביות
קטגוריה:אמירי דובאי
קטגוריה:משפחת מכתום
קטגוריה:אמירתים שהופיעו ברשימת טיים 100
קטגוריה:ילידי 1943
קטגוריה:אמירתים שנפטרו במאה ה-21
קטגוריה:נפטרים ב-2006
ח'ליפה בן זאיד אאל נהיאן

השייח' ח'ליפה בִּן זָאיִד אָאל נַהְיָאן (בערבית: خليفة بن زايد آل نهيان; ) היה נשיא איחוד האמירויות הערביות והאמיר של אבו דאבי. הוא נחשב לאחד המנהיגים הערבים הבולטים ביותר, ובשנת 2013 דורג על ידי המגזין "פורבס" במקום ה-33 ברשימת 100 האנשים המשפיעים בעולם. הונה של משפחת אאל נהיאן מוערך בלמעלה מ-150 מיליארד דולר.

==לפני העלייה לשלטון==
ח'ליפה בן זאיד אאל נהיאן נולד בקאסר אל-מוואג'י, בעיר אל-עין שבאמירות אבו דאבי, שהייתה אז תחת מנדט בריטי. אביו זאיד בן סולטאן אאל נהיאן מונה בשנת 1966 לשליט האמירות, וח'ליפה, שהיה בנו הבכור מתוך 30 צאצאים משבע נשותיו, מונה ליורשו ב-1 בפברואר 1969. אמו, שייח'ה הסה, בת השייח' מוחמד בן ח'ליפה אאל נהיאן, מתה ב-28 בינואר 2018.

== תאריו ==
ב־1971, מיד לאחר קבלת מדינות המפרץ את עצמאותן מידי הבריטים, אאל נהיאן מונה לראש ממשלת אבו דאבי וגם לתפקידי שר ההגנה ושר האוצר, כל זאת תחת שלטון אביו. בעקבות הקמת הממשלה המשותפת של איחוד האמירויות מונה אאל נהיאן לסגן שני לראש ממשלת הפדרציה. במאי 1976 הפך לממלא מקום מפקד הכוחות של צבא האמירויות, תחת אביו ששימש כנשיא.

== מלכותו ==
אאל נהיאן ירש את תפקיד הנשיא ב־3 בנובמבר 2004 לאחר שאביו, זאיד בן סולטאן אאל נהיאן מת. ב-2010, בעקבות המשבר הכלכלי בעולם, שפקד גם את דובאי וגרם לה לחובות של מילארדי דולרים, הזרים אאל נהיאן כסף רב אל קופת האמירות. כדי להודות לו קראה דובאי על שמו את הבניין הגבוה בעולם: שמו של בורג' דובאי שונה לבורג' ח'ליפה.

ב-2014 עבר שבץ מוחי. בשל בריאותו הרופפת, יורש העצר ואחיו למחצה, שיח' מוחמד בן זאיד אאל נהיאן, תיפקד בתור השליט בפועל של אבו דאבי ושל איחוד האמירויות.

==חיים אישיים==
לאאל נהיאן שמונה ילדים מאשתו שמסה בינת סוהאיל אל מרזורואי.

היה ידוע בתחביביו כמו ספורט, רכיבת סוסים ומרוצי גמלים.

לאאל נהיאן כ-270 דונם במאהה, האי המרכזי של איי סיישל, בו בנה בראש הר אחוזה בת שבע קומות. תושבי המקום טוענים כנגדו שהבנייה גרמה נזק חסר תקנה להיצע המים, ודורשים פיצוי בכ-10 מיליון דולר.

עם פטירתו ב-13 במאי 2022, הורדו הדגלים לחצי התורן, התקבלו דברי הספד ממנהיגים בכל רחבי העולם, הוכרזה תקופת אבל של 40 יום והפסקת העבודה בכל משרדי הממשלה והמגזר הפרטי למשך שלושה ימים.

==קישורים חיצוניים==

* 
* 

==הערות שוליים==

קטגוריה:בית נהיאן
קטגוריה:נשיאי איחוד האמירויות הערביות
קטגוריה:אמירי אבו דאבי
קטגוריה:מיליארדרים מוסלמים
קטגוריה:מסדר האמבט: אבירים וגבירות הצלב הגדול
קטגוריה:זוכי פרסים ועיטורים פלסטינים
קטגוריה:ילידי 1948
קטגוריה:אמירתים שנפטרו במאה ה-21
קטגוריה:נפטרים ב-2022
דריס ג'טו

דְרִיס (אִדְרִיס) גֶ'טוּ (בערבית: إدريس جطو; נולד ב-24 במאי 1945, אל-ג'דידה) היה ראש ממשלת מרוקו בין השנים 2002 ל-2007.

בשנת 1997 מונה לתפקיד שר האוצר וכיהן בתפקיד עד 1998, וב-2001 מונה לשר הפנים.

בשנת 2002 מונה לראש הממשלה על ידי המלך מוחמד השישי אף על פי שלא היה חבר במפלגה כלשהי אך הייתה לו קואליציה רחבה.

==קישורים חיצוניים==

קטגוריה:פוליטיקאים מרוקאים
קטגוריה:ראשי ממשלת מרוקו
קטגוריה:שרי אוצר
קטגוריה:ילידי 1945
מעאוויה ולד סידאחמד טאייע

מְעָאוִויָה וּלְד סִידְאַחְמָד טָאיָיע (בערבית: معاوية ولد سيد أحمد الطايع, תעתיק מדויק: מעאויה ולד סיד אחמד אלטאיע; נולד ב-1941) היה נשיא מאוריטניה בין השנים 1984–2005.

מונה לרמטכ"ל צבא מאוריטניה ולראש הממשלה של הממשל הצבאי בשנת 1981, ומינה עצמו לנשיא ב-1984. בשנת 1992 נערכו בחירות רב-מפלגתיות, בהן זכה למרות טענות האופוזיציה על זיופים. בשנת 1997 זכה ביותר מ-90% מקולות הבוחרים, לאחר שמפלגות האופוזיציה נמנעו מלהשתתף. בשנת 2003 דיכא ניסיון הפיכה, ולאחריו זכה בבחירות בשלישית, שוב לקול האשמות האופוזיציה בזיופים. ממשלו היה ממשל גזעני, שבו הופלו לרעה תושבי מאוריטניה השחורים.

באוגוסט 2005, לאחר שיצא מהמדינה להלוויית המלך הסעודי פהד, השתלטה קבוצת חיילים על אמצעי התקשורת של המדינה והכריזה על הפיכה ועל כינון שלטון צבאי לשנתיים כדי לאפשר הקמת דמוקרטיה.

טאייע עבר מסעודיה לניז'ר, ממנה המשיך לגמביה ולקטר, בה הוא שוהה היום.

==קישורים חיצוניים==

קטגוריה:ערכים שבהם תבנית בריטניקה אינה מתאימה
קטגוריה:אנשי צבא מאוריטנים
קטגוריה:פוליטיקאים מאוריטנים
קטגוריה:נשיאים
קטגוריה:ילידי 1941
מתאם מודחק

מתאם מודחק הוא כשל לוגי מקבוצת כשלי מתאם שבו יש טיעון המנסה להגדיר מחדש מתאם (שתי אפשרויות אקסקלוסיביות) כך שחלופה אחת תחפוף את האחרת, כלומר, תהפוך אחת מהן לבלתי אפשרית. כשל זה משמש לעיתים קרובות בצוותא עם כשלי הגדרה. 

דוגמה: 

:ראובן: אוכיח לך שפילים אינם גדולים. מנקודת המבט של ג'ירפות הם קטנים.
:גד: כלומר, הג'ירפות גדולות.
:ראובן: לא, משום שבעיני הלווייתנים הן קטנות. כל דבר גדול ממשהו אחר, כך שאין משהו גדול באמת. 

קטגוריה:כשלים לוגיים
ברירה כוזבת

ברירה כוזבת או דילמה כוזבת היא כשל לוגי מקבוצת כשלי מתאם, שבו האפשרויות מוצגות כבלעדיות (אקסקלוסיביות) כאשר המצב בפועל אינו כזה. לעיתים קרובות, משמש כשל זה כדי לטשטש את הסבירות של אפשרות אחת או כדי לנסח טיעון במונחי המשתמש.

בסוג אחר של ברירה כוזבת נעשה שימוש שגוי בסיקטגורמט "או", שבו מוצבות מספר אפשרויות (לרוב שתיים), כאשר במציאות ישנן יותר אפשרויות. הכשל הלוגי הזה ידוע גם בשם "כזב הסרת האמצעי", "כזב הדיכוטומיה" או "ביפורקציה".

==דוגמאות==
* "הוכח שבנו של ראש המועצה שיקר לחוקרי המשטרה, ומזה אנחנו למדים שהוא פשוט צעיר חסר ניסיון" (מובן שאין הכרח שאמירת אמת וחוסר ניסיון הן שתי האפשרויות ההופכיות והבלעדיות).
* "או שאתה איתי, או שאתה נגדי"
* "אם תורת האבולוציה של צ'ארלס דרווין איננה נכונה, סימן שסיפור הבריאה בתנ"ך נכון".
* "האם מעשה מסוים הוא טוב כי כך אלוהים קבע, או שהוא קבע כך כי זה טוב?"

השגיאה בשלושת המקרים האחרונים טמונה בהנחה שישנן רק שתי אפשרויות נתונות (איתי או נגדי, דרווין או התנ"ך, הטוב הוא שרירותי או בלתי מותנה באלוהים) כאשר בפועל ייתכנו אפשרויות רבות נוספות.

דילמות כוזבות חביבות במיוחד על פוליטיקאים, האוהבים להציגן באמצעות שאלות רטוריות, ההופכות אותן מקורבות לכשל ריבוי שאלות, כמו בדוגמאות הבאות:
:* "האם אתה בעד שלום, או שאתה רוצה לפוצץ את המסגדים בהר הבית?"
:* "האם אתה רוצה לתמוך בצה"ל או לתת רוח גבית לטרור?"

במאמר על חיסונים נגד קורונה מוצגת השאלה "האם אפשר להיות בטוחים ב-100% שאין סיכון בחיסון?" כברירה כוזבת, לצד ההסבר הבא: "לקבל החלטה משמעותה בהכרח פעולה בתנאי אי-ודאות וביצוע הערכת סיכונים. כל פרוצדורה רפואית יש סיכון בצידה. גם לחיסון ותיק כמו לחצבת יש תופעות לוואי קשות במקרים נדירים, אבל לעומת זאת הסיכון שבאי-התחסנות גדול לאין שיעור."

במאמר על טיפול קוגניטיבי-התנהגותי מוצגת חשיבה דיכוטומית בנוסח "הכל או לא-כלום" כברירה כוזבת, מכיוון שהיא מתעלמת ממדרגות הביניים ומתחום אפור רחב. במאמר מובאות הדוגמאות הבאות:
* "אם לא קיבלתי 100 במבחן אז נכשלתי."
* "אם לא סיימתי את מה שתכננתי לעשות אז לא עשיתי כלום."

==הערות שוליים==

קטגוריה:כשלים לוגיים
קטגוריה:אמצעים רטוריים
הרפיה (מיתולוגיה)

ציור של הרפיה.
במיתולוגיה היוונית, ההָרְפִּיוֹת (ביוונית: ἅρπυια; תעתיק יחיד: הָרְפִּיַה; "שודדות") היו נשים מכונפות יפיפיות. ההרפיות היו אחיותיה של איריס והאאורות (נימפות משבי הרוח הרגועים), ובנותיהם של אלקטרה ותאומאס (אחד מאלי הים היווניים).
מאוחר יותר, הפכו לשדות מכונפות בעלות טופרי ציפור חדים ושימשו לענישת אויבי האלים, אותם חטפו מפני האדמה, ועינו אותם בדרכם לטרטרוס.
ההרפיות היו נימפות משבי הרוח האלימים.

שמו של מין העוף הדורס, החי בדרום אמריקה, הרפיה, נגזר משמה של ההרפיה המיתולוגית.

לפי הספר "בית הספר לטוב ולרע" הרפיות הן נשים בעל גוף ציפור וראש של אישה אשר ניזונות מילדים.

שימוש בדמות של הרפיה מקובל בהרלדיקה ומופיע, למשל, על סמל ליכטנשטיין.

==ראו גם==
*סירנה

==קישורים חיצוניים==

* 

קטגוריה:יצורים מהמיתולוגיה היוונית
קטגוריה:יצורים מיתולוגיים דמויי אדם
אחמד אויחיא

אחמד אוּיָחְיָא (בערבית: أحمد أويحيى; נולד ב-2 ביולי 1952) הוא פוליטיקאי ודיפלומט אלג'יראי אשר כיהן כראש ממשלת אלג'יריה.

== ביוגרפיה ==
=== חיים מוקדמים ===
אויחיא נולד בכפר איבודררן באלג'יריה ב-2 ביולי 1952. את לימודיו בבית ספר יסודי עשה באלג'יר ואת השכלתו התיכונית למד בבית ספר תיכון אל-אידריס. בשנת 1972, אויחיא הצטרף לבית הספר ללימודי דיפלומטיה באלג'יר והתמחה בדיפלומטיה. בשנת 1976 עזב את ההתמחות בדיפלומטיה על מנת לשרת בצבא אלג'יריה בין השנים 1978-1976.

=== קריירה ===
בשנת 1979 הוא הצטרף למשרד חוץ האלג'יראי. במהלך כהונתו במשרד, הוטל עליו ניהול המחלקה לענייני אפריקה. ב-1980 הוא מונה להיות היועץ לענייני חוץ של שגריר של אלג'יריה בחוף השנהב, כיהן בתפקיד זה עד 1982. בשנת 1982 הוא מונה להיות היועץ לענייני חוץ של ראש משלחת אלג'יריה בעצרת הכללית של האומות המאוחדות בניו יורק. הוא היה יועצו של שר החוץ של אלג'יריה מ-1990 עד 1991 ולאחר מכן כיהן כשנתיים בתור שגריר אלג'יריה במאלי.

בסוף 1995 היה המועמד המוביל לתפקיד ראש ממשלת אלג'יריה וניצח בבחירות. עם בחירתו של עבד אל-עזיז בותפליקה לנשיאות אלג'יריה ב-1998 התפטר מתפקידו כראש הממשלה. המצב הכלכלי הקשה שאלג'יריה הייתה שקועה בו מאז מלחמת האזרחים האלג'יראית הוביל לפופולריותו בקרב הציבור האלג'יראי. בשנת 2003 חזר לתפקיד וכיהן בתפקיד עד שנת 2006.

אחרי שהיה מעורב בפגישות דיפלומטיות בינלאומיות בשנת 2008, נקרא אויחיא לשוב תפקיד ראש הממשלה על ידי הנשיא בותפליקה. בהשבעתו השלישית והאחרונה, הוא התחייב "להמשיך ליישם את תוכנית המדיניות של נשיא הרפובליקה".
העיתונות הזרה והמקומית הגיבה על היחסים הסוערים שבין אויחיא ובותפליקה, הרי שניהם לא מאותה מפלגה ודעותיהם חלוקות בנושאים רבים.

כהונתו של אויחיא הסתיימה ב-3 בספטמבר 2012, והוא הוחלף על ידי עבד אל-מאלכ סלאל. ב-16 באוגוסט 2017 חזר לכהן כראש הממשלה, אך הוחלף שוב ב-12 במרץ 2019 על ידי נור א-דין בדווי. 
אויחיא עם [[נשיא רוסיה דמיטרי מדבדב, 2010|שמאל]]

== קישורים חיצוניים ==

* 
* 

== הערות שוליים ==

קטגוריה:פוליטיקאים אלג'יראים
קטגוריה:ראשי ממשלת אלג'יריה
קטגוריה:שגרירים במאלי
קטגוריה:ילידי 1952
A4

הגדלים התקניים של הנייר והיחס ביניהם
A4 הוא גודל נייר בריסטול תקני אשר מוגדר בתקן ISO 216 על ידי ארגון התקינה הבין-לאומי.

גודל הדף הוא 210×297 מילימטר (כ־8.27×11.69 אינץ'). זהו הגודל הסטנדרטי של דף נייר הן לשימוש ביתי והן לשימוש עסקי בכל העולם, פרט לארצות הברית, מקסיקו, קנדה, בוליביה, ונצואלה, הפיליפינים וצ'ילה.

דפי A4 הם דפים בצורת מלבני כסף, שתכונתם היא פרופורציה בין האורך לרוחב, המבטיחה כי אם יחצה הדף מלבני לשניים, כל אחד מהחצאים ישמור על יחס שווה בין צלעותיו ויהיה אף הוא מלבן כסף. לפיכך, היחס בין האורך לרוחב של כל גודלי הניירות התקניים מוגדר כשורש הריבועי של 2 בקירוב, כך ש:
:<math>\frac{297}{210} \approx \sqrt{2} \approx 1.4142</math>
כאשר דף תקני נחצה לשניים, הדפים המתקבלים יהיו בגודל התקני הבא בגודלו (A4 למשל, בחצייתו, יהפוך לשני דפי A5). שטחו של גיליון A4 הוא 1/16 מטר רבוע. משקלו של דף A4 יהיה לרוב כ־5 גרם (מאחר שנייר הדפסה סטנדרטי לבן שוקל 80 גרם למטר רבוע).

== היסטוריה ==
היתרונות של שימוש בנייר שיחסי האורך והרוחב שלו הם שורש 2 (ערכים עדיפים) תוארו על ידי המדען הגרמני Georg Christoph Lichtenberg ב־1786, אך אומצו על ידי גרמניה ואוסטריה רק ב־1922 (תקן DIN 476), ולאחר מכן במדינות רבות נוספות בעולם.

== גודלי דף אחרים ==
{| border="1" cellspacing="0" cellpadding="2"
|-
!שם
!גודל (מ"מ)
!שטח (מ"ר)
|-
|A0 ||841x1189 ||1
|-
|A1 ||594x841 ||1/2
|-
|A2 ||420x594 ||1/4
|-
|A3 ||297x420 ||1/8
|-
|A4 ||210x297 ||1/16
|-
|A5 ||148x210 ||1/32
|-
|A6 ||105x148 ||1/64
|-
|A7 ||74x105 ||1/128
|-
|A8 ||52x74 ||1/256
|}

== ראו גם ==
* גודל נייר

== קישורים חיצוניים ==

* [http://www.cl.cam.ac.uk/~mgk25/iso-paper.html הסבר מקיף על גודלי הנייר של ISO] 

קטגוריה:נייר
קטגוריה:תקנים
קטגוריה:תקני ISO
קטגוריה:חומרי פלט מתכלים
הקאן שוקור

הקאן שוקור (בטורקית: Hakan Şükür; נולד ב-1 בספטמבר 1971 בטורקיה) הוא כדורגלן עבר טורקי, אשר שיחק בעמדת החלוץ, והוא מלך השערים של נבחרת טורקיה בכל הזמנים, עם 51 שערים ב-112 הופעות.

האקן שוקור פרש בשנת 2008 לאחר שסיים את הקריירה במועדון עימו היה מזוהה, גלאטסראיי, בו שיחק 8 עונות בשנות ה-90. בשנת 2000 עבר לקבוצת אינטר מילאנו, ועבר לתקופות קצרות בקבוצות פארמה ובלקברן לפני שחזר לגלאטסראיי ב-2003.

במשחק על המקום השלישי במונדיאל 2002 נגד נבחרת קוריאה הדרומית, כבש שוקור את השער המהיר בהיסטוריה של גביע העולם בכדורגל. הוא הפעיל לחץ על מגן קוריאני מיד לאחרי בעיטת הפתיחה, והבקיע את השער 10.8 שניות לאחר שריקת הפתיחה. היה זה שערו היחיד בטורניר.

בחודש פברואר 2016 הואשם שוקור בבגידה לאחר ציוצים שהעלה בגנותו של נשיא טורקיה רג'פ טאיפ ארדואן בטוויטר. באוגוסט של אותה שנה, לאחר ניסיון ההפיכה הכושל, נמלט מטורקיה לארצות הברית לאחר שהוצא כנגדו צו מעצר, בטענה לידידותו עם פתהוללה גולאן וחברותו ב"קבוצת טרור חמושה".

==הישגים ותארים==
*אליפות טורקיה - 1993, 1994, 1997, 1998, 1999, 2000, 2006, 2008
*זכייה בגביע אופ"א 2000
*מקום שלישי במונדיאל 2002 עם נבחרת טורקיה
*שלוש פעמים מלך השערים בליגה הטורקית (1996/1997, 1997/1998, 1998/1999)
*השער המהיר ביותר בגביע העולם (11 שניות)
*כדורגלן הזהב של טורקיה (2004)

==קישורים חיצוניים==

* 

==הערות שוליים==

קטגוריה:כדורגלנים טורקים
קטגוריה:חלוצי כדורגל טורקים
קטגוריה:כדורגלני סקאריאספור
קטגוריה:כדורגלני בורסאספור
קטגוריה:כדורגלני גלאטסראיי
קטגוריה:כדורגלני טורינו
קטגוריה:כדורגלני אינטר מילאנו
קטגוריה:כדורגלני פארמה
קטגוריה:כדורגלני בלקברן רוברס
קטגוריה:כדורגלני הזהב של אופ"א
קטגוריה:כדורגלני נבחרת טורקיה
קטגוריה:כדורגלני יורו 1996
קטגוריה:כדורגלני יורו 2000
קטגוריה:כדורגלני מונדיאל 2002
קטגוריה:ספורטאים זרים באיטליה
קטגוריה:ספורטאים טורקים באנגליה
קטגוריה:טורקים שנולדו ב-1971
סלוטייפ

אריזה ישנה של סקוטשטייפ עשוי מ[[צלופן]]
מתקן סרט דבק מבית Tesa SE
סלוטייפ הוא מותג בריטי של סרט דביק שקוף, שעם השנים הפך לשם גנרי. הסרט מהווה ציוד משרדי תקני ומשמש להדבקה, איחוד, איטום ותיקון. סרט דומה יוצר בארצות הברית תחת המותג סקוטש על ידי חברת Minnesota Mining and Manufacturing company (היום 3M) ומכונה סקוטשטייפ.

מטבע הלשון "סלוטייפ" שהוא שילוב של המילים צלולוזה וטייפ - סרט, הומצא בשנת 1937 על ידי קולין קינינמנת' וג'ורג' גריי. הם הכינו את המוצר על ידי שילוב שרף גומי וסרט צלופן בשיטה המבוססת על פטנט צרפתי, סרט ההדבקה יוצר במקור בדרום לונדון. משנות ה-60 ועד לשנות ה-80, חברת "סלוטייפ" הייתה חלק מקבוצת Dickinson Robinson, תאגיד בריטי לנייר ואריזה. ב-2002 היא נקנתה על ידי Henkel Consumer Adhesives. כיום המותג סלוטייפ כולל מגוון סוגים של סרטי הדבקה. סלוטייפ הוא המותג המוביל לסרט הדבקה שקוף באיים הבריטיים ניו זילנד ודרום אפריקה.

==ראו גם==
* נייר דבק
* סרט בידוד

==קישורים חיצוניים==

* 

קטגוריה:ציוד משרדי
קטגוריה:דבק
בלי לוגו

בלי לוגו; המטרה: בריוני המותגים (באנגלית: No Logo: Taking Aim at the Brand Bullies) הוא שם ספרה המפורסם של החוקרת והעיתונאית הקנדית נעמי קליין, העוסק במה שהיא רואה כהשתלטותם על הכלכלה העולמית של תאגידי ענק בינלאומיים בעידן הגלובליזציה. ספר זה תרם רבות להפיכתה של קליין ל"כוהנת הגדולה" בכל הקשור למאבק בגלובליזציה, והפך בעצמו למורה דרך בקרב המבקשים שינוי בתחום.

הספר פורסם לראשונה בקנדה בינואר 2000, זמן קצר לאחר מהומות האנטי-גלובליזציה בסיאטל ב-1999, לרגל כנס ארגון הסחר העולמי, שמשכו תשומת לב עולמית למחאה סביב נושאים אלו. עם הזמן הפך הספר לרב-מכר בינלאומי. הוא תורגם לעברית על ידי עידית פז ויצא לאור בשנת 2005 על ידי הוצאת בבל.

בעקבות ספרה הוציאה קליין בשנת 2003 סרט בן 40 דקות בשם "בלי לוגו - מותגים, גלובליזציה והתנגדות" (באנגלית: No Logo - Brands, Globalization & Resistance) המתאר את הרעיונות המרכזיים המוצגים בספר.

==חלקי הספר==
בספר ארבעה חלקים, שבהם מציגה קליין את התזה שלה:
# בלי מרחב - דן בניתוק שיצרו חברות ענק בין המוצר שהן מוכרות ובין הדימוי שלו, ובהפרטת המרחב הציבורי לטובת תאגידי הענק.
# בלי בחירה - מציין כי הבחירות החופשיות של הציבור אינן באמת חופשיות, מאחר שאנו בוחרים מתוך חלופות, שמספקים לציבור אותם התאגידים שיוצרים בו מלכתחילה את הצורך לצרוך.
#בלי עבודה - עוסק בתופעה של העתקת מפעלים ממדינות המערב אל מדינות העולם השלישי, שבהן יכולים התאגידים לנצל כוח אדם זול, לקבל הקלות מס ולצמצם עלויות ייצור. אחת הדוגמאות הבולטות שמנותחות בספר היא חברת נייקי, המשלמת לעובדיה שכר נמוך משכר המינימום ואינה מקפידה על רמת תנאי העבודה במפעלים המייצרים את מוצריה.
# בלי לוגו - דן בתנועות, שמתנגדות לתעשיות הללו, ומשבשות את פעילותן.

==תוכן הספר==
בספרה, קליין מתמקדת בהיווצרותם ובהתנהלותם של מותגים שונים בעולם ומקשרת אותם לתנועות האנטי גלובליזציה השונות. בשלושת החלקים הראשונים של הספר ("בלי מרחב", "בלי בחירה", "בלי עבודה") קליין דנה בתופעות הנגרמות, לטענתה, כתוצאה מהתנהלות התאגידים בעולם, כגון סדנאות יזע באסיה ובמרכז אמריקה והפגיעה בשוק התעסוקה במדינות המפותחות כתוצאה מכך, התפתחות שיבושי תרבות מגוונים, צנזורה תאגידית, חדירת הפרסום לחינוך ועוד. כדי להדגים את התהליכים המתוארים, היא מתמקדת במספר תאגידים בולטים לרעה, לדבריה, ובראשם: נייקי, מקדונלד'ס, סטארבקס, וולמארט, חברת וולט דיסני ומיקרוסופט.

בחלק הרביעי והאחרון בספר ("בלי לוגו"), מתארת קליין את דרכי המחאה השונות, שבהם בחרו תושבים מקומיים לנקוט כנגד התהליכים שתוארו בפרקים הראשונים של הספר, דוגמת פריחתה של תנועת Reclaim the Streets. על אף שנושא הגלובליזציה והשלכותיה הוא הנושא שעולה וחוזר כחוט השני בספרה, קליין כמעט ולא דנה בו ישירות, אלא לרוב בעקיפין. בספרה העוקב בנושא זה, "גדרות וחלונות", היא דנה בהרחבה ישירות בנושא הגלובליזציה.

==ביקורת==
"בלי לוגו" גרר ביקורות נוקבות מצד העיתונות, התומכת בשוק החופשי, ובפרט מצד האקונומיסט, שפתח בעימות פומבי עם קליין, אותו הם כינו "בלי לוגו לעומת פרו לוגו" (בשפת המקור: "No Logo vs. Pro Logo"). בספר "The Rebel Sell", שיצא בשנת 2004, נמתחת ביקורת קשה על הרעיונות המובאים ב"בלי לוגו", בטענה שהקישור בין שיפור תנאי התעסוקה של מעמד הפועלים לבין המאבק לאנטי גלובליזציה הוא שטחי ופסול, ועוד עלול לשחק לידי התאגידים המותקפים.

==קישורים חיצוניים==
* 
* 
* 

קטגוריה:ערכים שבהם תבנית בריטניקה אינה מתאימה
קטגוריה:ספרות פוליטית
קטגוריה:אנטי גלובליזציה
קטגוריה:ספרי עיון
קטגוריה:ספרי 2000
קטגוריה:ספרי הוצאת בבל
ויליאם היולט

ויליאם ר. היולט (באנגלית: William Reddington Hewlett; 20 במאי 1913 - 12 בינואר 2001) היה, יחד עם דייב פקארד, מייסד חברת היולט פקארד (HP).

== חייו ==
היולט נולד באן ארבור, מישיגן אבל הוריו עברו לסן פרנסיסקו כשהיה בן 3. הוא למד בבית הספר היוקרתי תיכון לוואל והתקבל לאוניברסיטת סטנפורד כטובה לאביו המנוח, אלביון וולטר היולט, אשר מת מגידול במוח בשנת 1925.

היולט קיבל את התואר הראשון שלו מאוניברסיטת סטנפורד בשנת 1934, ואת התואר השני ממכון המחקר של מסצ'וסטס (MIT) בשנת 1936. בסטנפורד למד היולט אצל פרד טרמן ובהכנת עבודת הסיום הכיר את דייב פקארד. היולט ופקארד החלו לדון בהקמת חברה ב-1937 וייסדו רשמית את היולט-פקארד ב-1 בינואר 1939. באותה שנה נשא היולט את פלורה למסון לאשה. לזוג נולדו חמישה ילדים.

היולט היה נשיא היולט פקארד (HP) בשנים 1964–1977, וכיהן כמנכ"ל מ-1968 עד 1978. אחריו כיהן ג'ון א. ינג. עד 1983 היה היולט יו"ר מועצת המנהלים, ולאחר מכן כיהן כסגן יו"ר עד 1987.
בשנת 1995 הוא קיבל פרס הצטיינות ממכון המחקר של מסצ'וסטס על מפעל חיים.

==קישורים חיצוניים==

* 
* 

קטגוריה:סן פרנסיסקו: אישים
קטגוריה:אנשי עסקים אמריקאים
קטגוריה:מנכ"לים אמריקאים
קטגוריה:חלוצי המחשוב
קטגוריה:בוגרי אוניברסיטת סטנפורד
קטגוריה:בוגרי המכון הטכנולוגי של מסצ'וסטס
קטגוריה:אמריקאים בתעשיית המחשבים
קטגוריה:זוכי המדליה הלאומית למדעים
קטגוריה:מנכ"לי היולט פקארד
קטגוריה:אמריקאים שנולדו ב-1913
קטגוריה:אמריקאים שנפטרו ב-2001
המנון ערב הסעודית

עאש אל מליכ ("יחי המלך") הוא ההמנון הלאומי של ערב הסעודית. השיר מפאר את אללה ומבקש ממנו להעניק למלך הסעודי חיים ארוכים. מילות השיר נכתבו על ידי אבראהים חפאג'י (יליד 1935) ואת הלחן חיבר עבד א-רחמן אל-ח'טיב (יליד 1923). השיר אומץ כהמנון לאומי בשנת 1950.

==מילות ההמנון==
{| cellpadding="17"; align="right"
!|ערבית||תעתיק||תרגום לעברית
|-
|
:سارعي للمجد و العلياء
:مجدي لخالق السماء
:وارفعي الخفاق أخضر
:يحمل النور المسطر
:رددِي الله أكبر يا موطني
:موطني قد عشت فخر المسلمين
:عاش الملك للعلم والوطن

||

:סארעי ללמג'ד ואל-עליאא
:מג'די לח'אלק אל-סמאא
:וארפעי אל-ח'פאק אח'דר
:יחמל אל-נור אל-מסטר
:רדדי אללה אכבר ... יא מוטני
:מוטני קד עשת פח'ר אל-מסלמין
:עאש אל-מליכ ללעלמ ואל-וטן

||
:חושו לתהילה ולעליונות
:הללו את בורא הרקיע
:והניפו הדגל הירוק
:הנושא את סמל האור
:חזרו ואמרו - אללה הגדול ביותר
:הו אומתי, אומתי, גאוות כל המוסלמים
:יחי המלך, לדגל ומולדת!
|}

==ראו גם==

==קישורים חיצוניים==

ערב הסעודית
קטגוריה:ערב הסעודית: סמלים לאומיים
קטגוריה:תכביר
הסריקה של גראהם

הסריקה של גראהם, על שם המתמטיקאי רונלד גראהם, הוא אלגוריתם למציאת הקמור של קבוצת נקודות במישור, בסיבוכיות של <math>\ \Theta(n\log n)</math>, כאשר <math>\ n</math> הוא מספר הנקודות.

==תיאור האלגוריתם==
הרעיון שמאחורי האלגוריתם מבוסס על מיון של קבוצת הנקודות, ואחר כך בנייה הדרגתית של קבוצת הנקודות שעל הקמור על ידי סריקה של כל הנקודות. במהלך האלגוריתם בונים מחסנית של הנקודות שעל הקמור, ובכל צעד של האלגוריתם מוסיפים לה את הנקודה הבאה בסריקה (על פי סדר המיון), ובודקים האם הנקודה שהוכנסה פוסלת את הנקודה שלפניה.

אם <math>\ a</math> היא הנקודה האחרונה שהוכנסה למחסנית, <math>\ b</math> היא הנקודה שלפניה ו-<math>\ c</math> היא הנקודה שלפניה, הרי שהבדיקה מתבססת על סוג הפניה שהישר המחבר את <math>\ a,b</math> מבצע ביחס לישר שמחבר את <math>\ b,c</math>. כאשר סורקים את הנקודות שעל הקמור עם כיוון השעון, הנקודה <math>\ b</math> תהיה שייכת לקמור אם ורק אם הישר <math>\ a,b</math> מבצע פניה ימינה אל הישר <math>\ b,c</math>. אם הוא אינו עושה זאת, מוציאים את <math>\ b</math> מהמחסנית (אך משאירים את <math>\ a</math>, שהיא הנקודה החדשה ביותר שהוכנסה). אם הוצאה <math>\ b</math>, בודקים שוב האם הנקודה שלפניה עדיין צריכה להיות בקמור, ואם לא מוציאים אותה, וכן הלאה.

אם מיון הנקודות נעשה על בסיס קוארדינטת <math>\ x</math> שלהן, יהיה צורך בשתי סריקות כדי לבנות את הקמור - אחת בשביל הנקודות שנמצאות מעל לשתי הנקודות בעלות קואורדינטות ה-<math>\ x</math> הקיצוניות, ואחת בשביל הנקודות שמתחתן. אם ממיינים את הנקודות על בסיס הזווית שהן יוצרות עם ציר <math>\ x</math> המועבר דרך אחת מהנקודות הקיצוניות, די בסריקה אחת.

==סיבוכיות האלגוריתם==
ראשית, מיון הנקודות שנעשה לפני תחילת הסריקה יכול להתבצע בסיבוכיות <math>\ O(n\log n)</math> (אך לא טוב יותר, שכן זהו גם חסם תחתון על מיון כללי). הסריקה עצמה, בניתוח הגס ביותר, היא בסיבוכיות <math>\ O(n^2)</math>, שכן מכניסים <math>\ n</math> איברים למחסנית (כל נקודה נכנסת למחסנית בשלב כלשהו) ועבור כל הכנסה של איבר למחסנית, ייתכן שיוצאו ממנה כל האיברים פרט לשניים. מכיוון שהמחסנית יכולה להכיל עד <math>\ n</math> איברים, מתקבלת הסיבוכיות <math>\ O(n^2)</math>.

אולם, ניתוח עדין מעט יותר מראה כי הסיבוכיות היא למעשה <math>\ O(n)</math>. זאת מכיוון שכל איבר יכול להיות מוצא מהמחסנית פעם אחת בדיוק (שכן מרגע שאיבר הוצא מהמחסנית הוא אינו מוחזר יותר). על כן, מתבצעות על המחסנית לכל היותר <math>\ 2\cdot n</math> פעולות: הכנסה ו(אולי) הוצאה של כל אחד מ-<math>\ n</math> הנקודות.

ניתן להראות כי אלגוריתם כלשהו למציאת קמור יכול לשמש גם למיון, ומכיוון שקיים למיון כללי חסם תחתון <math>\ \Omega(n\log n)</math> נובע מכך שגם סיבוכיות הסריקה של גראהם היא <math>\ \Omega(n\log n)</math>. לכן בסך הכל, הסיבוכיות של הסריקה היא בדיוק <math>\ \Theta(n\log n)</math>.

==ראו גם==
* הצעדה של ג'ארביס

==קישורים חיצוניים==
* [http://www.cs.princeton.edu/courses/archive/fall08/cos226/demo/ah/GrahamScan.html סימולציה של הסריקה של גראהם]

קטגוריה:גאומטריה חישובית
קטגוריה:אלגוריתמים
דלמטי

הדלמטי הוא גזע של כלב הבית, המשמש ככלב ציד. מקור שמו באזור מוצאו, אזור דלמטיה שבקרואטיה של ימינו.

== מבנה כללי ==
זהו גזע פופולרי בגודל בינוני בעל מבנה גוף שרירי וסיבולת גבוהה. פרוות הדלמטים קצרה, קשה וצפופה. פרוותם בצבע לבן ועליה נקודות שחורות, אך לעיתים חומות. צבע האף והעיניים חום או שחור, בהתאם לצבע הנקודות. גורי הדלמטי נולדים לבנים לחלוטין. עם הזמן, בשל הופעת כתמים שחורים (או חומים) על העור, הפרווה משנה את צבעה בהתאם. במשך כל חייהם, כתמים חדשים ימשיכו להופיע על הכלבים הדלמטיים, אם כי אחרי הגיעם לבגרות מינית קצב הופעת הכתמים יואט בהרבה. תוחלת חייו של הדלמטי היא מעשר עד 13 שנים, אך עם טיפול מסור, ככל הכלבים, חייהם יכולים להיות ארוכים יותר.

== אופי ==
הדלמטי הוא כלב אנרגטי ביותר וזקוק לאימון רב. הוא ממושמע ובדרך כלל קל לאילוף, סקרן, כלב משפחה פופולרי, אוהב ילדים ונאמן לבעליו. הדלמטי רגיל לחברת בני אדם, ולעיתים ללא חברה הוא עלול להיכנס לדיכאון. יש לשמור עליו בסביבה שאינה סואנת על מנת שלא ירוץ אחר מכוניות ויידרס.

==בריאות==
הדלמטי הוא גזע מאוד עתיק. בריאותם טובה באופן כללי, אף על פי שיש נטייה גדולה יותר בגזע זה לחירשות. מרביעי הגזע לא שמו לב בתחילה למחלה זו והם יצאו מתוך ההנחה שהכלבים טיפשים. מדענים גילו שקיים קשר בין בעלי חיים חירשים לבין היותם לבקנים וזו אותרה כבעיה גנטית. בימינו מרביעים כלבים ששומעים בשתי אוזניהם, על אף שכלבים הסובלים מחירשות באוזן אחת או בשתי האוזניים עדיין יכולים להיות חיות מחמד מוצלחות. נמצא גם קשר בין חירשות לבין צבע העיניים - דלמטיים כחולי עיניים בעלי סבירות גבוהה יותר לסבול מחירשות מאשר דלמטיים חומי עיניים.

בעיות נוספות הקשורות לכלבים גדולים ככלל, ולכלבי ציד בפרט הן בעיות אגן. בעיות מסוג זה מופיעות לראשונה בגיל מתקדם, והן מאופיינות בכיווץ שרירים לאחר הישארות בתנוחה מסוימת לזמן רב, כגון שינה או ישיבה. הכלב אינו מסוגל להזיז את שרירי האגן, מאחר שהם נוקשים. לאחר פעילות מוטורית קצרה השרירים מתרחבים והכאב נעלם כלא היה.

== אזכורים תרבותיים ==
=== כבאות ===
כלב דלמטי בתהלוכת כיבוי אש
כלבים דלמטיים מזוהים רבות עם כיבוי אש, בייחוד בארצות הברית. בימי מרכבות הכיבוי הרתומות לסוסים שימשו כלבים לשמירה על הסוסים, שנטו להילחץ בקלות בקרבתן של שרפות. הדלמטי היה גזע פופולרי למטרה בשל חיבתו הטבעית כלפי סוסים והשימוש בו ככלבי כרכרות לאורך ההיסטוריה. תפקידם התייתר כשמרכבות הכיבוי הוחלפו בכבאיות מונעות קיטור ודיזל. בזכות המוניטין שלו, לעיתים משמש הדלמטי כקמע לשירותי כבאות ועדיין נפוץ כחיית מחמד בקרב לוחמי אש רבים.

=== על כלבים וגנבים ===
בשנת 1961 הפיקה חברת וולט דיסני סרט הנפשה מפורסם על כלבים דלמטיים בשם "על כלבים וגנבים", הזוכה לפופולריות רבה עד היום, ולמספר סרטים חדשים שהופקו בהשראתו כגון "101 כלבים וגנבים" וקרואלה.

=== מפרץ ההרפתקאות ===
בסדרת ההנפשה הקנדית הפופולרית "מפרץ ההרפתקאות" מככב כלב דלמטי כאחת הדמויות הראשיות - דמותו של מרשל, העובד כלוחם אש ופרמדיק.

==קישורים חיצוניים==

* 

קטגוריה:הקבוצה השישית של הפדרציה הבין-לאומית לכלבנות
קטגוריה:הקבוצה השביעית של מועצת הכלבנות האוסטרלית הלאומית
קטגוריה:הקבוצה השישית של מועדון הכלבים הקנדי
קטגוריה:גזעי כלבים
סקיפ ג'יימס

נחמיה קרטיס "סקיפ" ג'יימס (אנגלית: Nehemiah Curtis "Skip" James; 9 ביוני 1902 - 3 באוקטובר 1969) היה מוזיקאי, גיטריסט ופסנתרן אמריקאי.

==ביוגרפיה==
נחמיה ג'יימס נולד בבטוניה, מיסיסיפי. לצד רוברט ג'ונסון היה מהמוזיקאים המשפיעים ביותר בסגנון הדלתא בלוז. סקיפ ג'יימס בלט בקול הטנור שלו ובסגנון הנגינה הייחודי שלו. כמו נגני בסגנון "בטוניה" אחרים לרבות ג'ימי דאק הולמס הוא למד ניגון בסגנון זה אצל הנרי סטאקי. 

=== ההקלטות הראשונות===
בשנת 1931 השתתף סקיפ באודישן שנערך בעיירה ג'קסון מיסיסיפי. האודישן נערך בחנות מוזיקה המקומית, ומטרתו הייתה לאתר זמרים ונגנים מקומיים. משנתגלה כישרונו נשלח סקיפ לאולפני חברת פאראמונט בעיר גרפטון שבוויסקונסין. באותה תקופה אולפני ההקלטות שכנו במפעלי רהיטים, ומרבית יצרני התקליטים היו בעצם יצרני רהיטים. הסיבה לכך הייתה שהגראמופון שהיה מכשיר להשמעת מוזיקה היה גם רהיט. מחזור השירים שהקליט סקיפ ג'יימס בולט בייחודו המוזיקלי גם בשל סגנונו של סקיפ ג'יימס, וגם בשל העובדה שהאוסף הוא מהביטויים הייחודיים של מוזיקת הבלוז. בין השירים שהקליט היו I'm So Glad,Devil Got My Woman ו Special Rider Blues. רוב השירים סקיפ ג'יימס לווה את עצמו בגיטרה לאחר מכן הקליט מחזור נוסף כאשר בו הוא מנגן בפסנתר. מעט מאוד עותקים של התקליט הופצו. השפל הגדול שפקד את ארצות הברית הפך את התקליט למצרך נחוץ פחות עוד יותר, מה שגרם לחברת פאראמונט לגנוז את הפצת התקליט.

===היעלמותו של סקיפ ג'יימס וגילויו מחדש===
מאוכזב מכך שתקליטו נגנז ומכך שהקריירה המוזיקלית שלו נקטעה נטש ג'יימס את המוזיקה וחזר לדת. הוא הפך, בעקבות אביו לאיש דת בפטיסטי. את השנים הבאות בלה בחברת אביו, בטקסס ורק בשנות הארבעים המאוחרות חזר לביתו בבטוניה שבמיסיסיפי שם שקע בחייו ולמעשה אבד מהעולם המוזיקלי.
ב-1964 אספן בלוז בשם ג'ון פאהי גילה את סקיפ ג'יימס ולקח אותו לפסטיבל הפולק של ניופורט. לרבים גילויו מחדש של סקיפ ג'יימס היה התגשמות חלום. באותו שנה חולצו מהעבר גם סן האוס ומיסיסיפי ג'ון הארט. גילויים המחודש נתן תנופה מחודשת למוזיקת הבלוז. בשנים שלאחר מכן סקיפ ג'יימס וזמרים אחרים הקליטו מספר תקליטים. בשנים אלה הקליט סקיפ ג'יימס גרסאות מחודשות לחלק משיריו הישנים (לדוגמה- Cherry Ball Blues, Hard Time Killing Floor Blues), ביצועים לשירי בלוז מפורסמים כגון Catfish Blues, וכן מספר שירים חדשים, כשהבולטים מביניהם הם Crow Jane ו-Center Blues, שנכתב על תקופת שהותו בבית חולים בוושינגטון. בהקלטות מתקופה זו ניכרת הידרדרות ביכולת הטכנית בנגינה של ג'יימס. ג'יימס חלה במחלת הסרטן וזה היה אחד ממחזורי ההקלטות האחרונים שלו.

==קישורים חיצוניים==

* 
* 
* 
* 
* 
* [https://web.archive.org/web/20140201194012/http://www.yearoftheblues.org/radio/index.asp Year Of the Blues Radio Series] אוסף תוכניות רדיו מוקלטות בנושא מוזיקת הבלוז, הפרק ה-9 מוקדש לתחיית הבלוז בשנות השישים
* [https://web.archive.org/web/20070705133011/http://paramountshome.org/articles/skip%20james%20project.pdf ביוגרפיה]
* 
** 
* 

קטגוריה:מוזיקאי בלוז
קטגוריה:גיטריסטים אמריקאים
קטגוריה:זמרים אמריקאים
קטגוריה:פסנתרנים אמריקאים
קטגוריה:אמריקאים שנולדו ב-1902

קטגוריה:אמריקאים שנפטרו ב-1969